b"\n_START_ARTICLE_\n\xc5\xa0otimaa\n_START_SECTION_\nS\xc3\xbcmbolid\n_START_PARAGRAPH_\n\xc5\xa0otimaa rahvuslill on karuohakas ja rahvusloom \xc3\xbckssarvik._NEWLINE_\xc5\xa0otimaa kaitsep\xc3\xbchak on apostel Andreas. \xc5\xa0otimaa lipul on Andrease rist.\n_START_SECTION_\nLoodus\n_START_PARAGRAPH_\nGrampiani m\xc3\xa4gedes paikneb Suurbritannia ja \xc3\xbchtlasi Briti saarte k\xc3\xb5rgeim tipp Ben Nevis (1343\xc2\xa0m)._NEWLINE_Suurimad j\xc3\xa4rved on Loch Lomond ja Loch Ness.\n_START_SECTION_\nRahvastik\n_START_PARAGRAPH_\nSuurimad linnad on Glasgow, Edinburgh, Aberdeen, Dundee, Inverness ja Stirling._NEWLINE_\xc5\xa0oti p\xc3\xa4ritolu inimesi elab v\xc3\xa4ljaspool \xc5\xa0otimaad palju rohkem kui \xc5\xa0otimaal. 9,2 miljonit USA elanikku v\xc3\xa4idab end olevat v\xc3\xa4hemalt osaliselt \xc5\xa1oti p\xc3\xa4ritolu. \xc5\xa0oti p\xc3\xa4ritolu kanadalasi on Kanada rahvaloenduse andmeil 4,7 miljonit. Viiendik Uus-Meremaale asunud inimestest p\xc3\xa4rineb \xc5\xa0otimaalt.\n_START_SECTION_\nMajandus\n_START_PARAGRAPH_\nNii nagu teiste Euroopa Liidu osade, nii ka \xc5\xa0otimaa majandus on tihedalt seotud teiste Euroopa Liidu osadega._NEWLINE_Kuni 1970. aastateni domineeris \xc5\xa0otimaa majanduses rasket\xc3\xb6\xc3\xb6stus, mida vedasid laevaehitus Glasgow's, kivis\xc3\xb6e kaevandamine ja terase tootmine. P\xc3\xb5hjamerest kaevandati naftat._NEWLINE_Alates 1970. aastatest on \xc5\xa0otimaal tugevalt arenenud kolmanda sektori majandus: turism ja pangandus. Edinburgh on Euroopa suuruselt kuues rahanduskeskus Londoni, Pariisi, Maini-\xc3\xa4\xc3\xa4rse Frankfurdi, Z\xc3\xbcrichi ja Amsterdami j\xc3\xa4rel.\n_START_SECTION_\nKultuur\n_START_PARAGRAPH_\n\xc5\xa0oti rahvariiete hulka kuulub meeste kantav seelik kilt. \xc5\xa0oti rahvamuusikast on tuntud torupillim\xc3\xa4ng, tantsudest d\xc5\xbeiig._NEWLINE_\xc5\xa0otimaa vanim \xc3\xbclikool on 1410\xe2\x80\x931413 vahel asutatud Saint Andrewsi \xc3\xbclikool, suurimad on Glasgow' \xc3\xbclikool, Aberdeeni \xc3\xbclikool ja Edinburghi \xc3\xbclikool._NEWLINE_\xc5\xa0otimaa rahvusluuletajaks on Robert Burns. Tuntud kirjanike seast on \xc5\xa1otlased Walter Scott, Arthur Conan Doyle ja Iain Banks._NEWLINE_Tuntud \xc5\xa1oti n\xc3\xa4itlejad on Sean Connery, Ewan McGregor ja Deborah Kerr._NEWLINE_\xc5\xa0otimaalt on p\xc3\xa4rit paljud pop- ja rokkmuusika ansamblid, kellest m\xc3\xb5ned tuntumad on Travis, Wet Wet Wet, Belle and Sebastian, Texas ja Simple Minds. Gaelikeelset rokkmuusikat on viljelenud Runrig. Laialt tuntud on samuti lauljanna Annie Lennox.\n_START_SECTION_\nSport\n_START_PARAGRAPH_\nKui v\xc3\xb5rrelda \xc5\xa0otimaad teiste omavalitsuslike piirkondadega maailmas, siis \xc5\xa0otimaa jaoks on sport eriti t\xc3\xa4htis. \xc5\xa0otimaa kuulub paljude spordialade katusorganisatsioonidesse mitte Suurbritannia kaudu, vaid iseseisvalt ja osaleb rahvusvahelistel v\xc3\xb5istlustel oma v\xc3\xb5istkonnaga. Niisuguste spordialade hulka kuuluvad n\xc3\xa4iteks jalgpall, ragbi ja kriket. Siiski osalevad \xc5\xa0otimaa sportlased ol\xc3\xbcmpiam\xc3\xa4ngudel eranditult Suurbritannia v\xc3\xb5istkonna koosseisus, kuid Rahvaste \xc3\x9chenduse m\xc3\xa4ngudel osaleb ta eraldi._NEWLINE_Rahvaste \xc3\x9chenduse m\xc3\xa4ngud on toimunud \xc5\xa0otimaal 1970 ja 1986 ning toimuvad j\xc3\xa4lle 2014._NEWLINE_\xc5\xa0otimaa jalgpallikoondis on asutatud 1872 ja vanuselt teine jalgpallikoondis maailmas Inglismaa j\xc3\xa4rel. Jalgpalli maailmameistriv\xc3\xb5istlustele on \xc5\xa0otimaa p\xc3\xa4\xc3\xa4senud koguni 8 korda ja Euroopa meistriv\xc3\xb5istlustele 2 korda, kuid pole kordagi alagrupist edasi p\xc3\xa4\xc3\xa4senud."